tartuNLP/wikipedia-smugri-20251201 huggingface dataset:
Symplegadit

Symplegadit – joissain teoksissa myös loukkurit – olivat kreikkalaisen mytologian mukaan kaksi Hellespontoksen salmessa sijaitsevaa liikkuvaa kalliota, jotka iskivät satunnaisin väliajoin toisiaan vasten. Iason ja argonautit olivat ensimmäiset purjehtijat, jotka onnistuivat Argo-laivallaan tuhoutumatta ohittamaan ne Fineuksen neuvojen avulla. Tämä oli käskenyt Iasonia päästämään kyyhkyn kun he lähestyisivät näitä saaria, ja jos kyyhky pääsisi kallioiden ohitse, heidän pitäisi soutaa kaikilla voimillaan perässä. Jos kyyhky murskautuisi, yritys olisi tuhoon tuomittu. Iason teki kuten häntä oli neuvottu, ja kyyhky sivuutti kalliot menettäen ainoastaan muutaman pyrstösulkansa. Nähtyään tämän argonautit soutivat minkä pystyivät, ja hekin pääsivät kallioiden välistä aluksen kärsiessä ainoastaan pieniä vaurioita peräänsä. Siitä lähtien kalliot ovat pysyneet paikoillaan.
Homeroksen "Odysseiassa" Kirke kertoi Odysseukselle, että tämä joutuisi kotimatkallaan valitsemaan reittinsä kahdesta vaihtoehdosta: toinen reitti veisi hänet Symplegadeille ja toinen Skyllan ja Kharybdiksen luo. Odysseus valitse näistä jäljemmän.
Ahti Paunu

Ahti Paunu (s. 27. marraskuuta 1975 Espoo) on suomalainen laulaja ja Rajaton-yhtyeen baritoni. 
Paunu on levyttänyt sooloalbumit "Lähtevien laivojen satama" (2002), joka sisältää Kaj Chydeniuksen lauluja, sekä albumin "Haaveita ja särkyneitä unelmia" (2013).
Hän esiintyi MTV3:n TV-draamassa "Sydän toivoa täynnä" 1997–1999 Trio Toivo -kokoonpanossa. Paunu on ollut Classic Radion toimittaja ja suositun Oopperaillan juontaja. Nykyisin hän toimii ajoin Yle Radio 1:n toimittajana ja on tunnettu "Mielimaisema"-ohjelmastaan. Hän on valmistunut Sibelius-Akatemian musiikkikasvatuksen osastolta. Lisäksi hän toiminut vapaana laulunopettajana mm. Ranskassa.
Ahti Paunu on edesmenneen laulaja Päivi Paunun veljenpoika.
OPL (ohjelmointikieli)

OPL (Open Programming Language) on BASIC-kielen pohjalta luotu ohjelmointikieli, joka on julkaistu Epoc- ja Symbian-käyttöjärjestelmille (sama käyttöjärjestelmä, mutta eri versioiden nimet). Kieli on yksinkertainen, mutta tehokas. Sitä käyttivät ensin Psionin kämmentietokoneet, mutta nykyään sitä käytetään Nokian kännyköiden ohjelmien kielenäkin. Alun alkaen OPL oli kirjainlyhenne sanoista "Organiser Programming Language." Sana 'Organiser' tuli Psionin Organiser-kämmentietokoneista, jotka käyttivät tätä kieltä.
OPL:n vahvuuksia on se, että sen opettelemiseen ei juuri tarvitse mitään aiempaa ohjelmointikoulutusta ja perusasioita oppii muutaman tunnin lukemisella. OPL:ää voi koodata myös laitteessa itsessään ja tekemänsä ohjelman voi koota ja suorittaa suoraan puhelimessa.
OPL:stä on tehty myös kirja nimeltä "Rapid Mobile Enterprise Development for Symbian OS: An Introduction to OPL Application Design and Programming" (Ewan Spence).
Hello World! -esimerkki.
Komentorivillä:
Esimerkissä PROC on vakiokomento jokaisen ohjelman yhteydessä. Sen eteen tulee ohjelman nimi. PRINT tarkoittaa, että näytölle tulostetaan jotain. ENDP lopettaa ohjelman kääntämisen. PAUSE 40 tarkoittaa, että tuloste jätetään 2 sekunnin ajaksi näytölle ennen poistumista. Yksi PAUSE-yksikkö on 1/20 sekuntia.
Graafisella käyttöliittymällä (Nokian Series 80 -käyttöliittymän alaisuudessa):
Esimerkissä CONST määrittää ohjelmalle Enter-näppäimen vakioarvon, joka on Nokian kommunikaattorimalleilla numero 13. Eri näppäimillä on eri numeroarvot eri puhelimilla. dINIT tarkoittaa, että Hello World -valikkoikkuna ladataan ohjelmalle nimellä "Otsikko." dTEXT määrittää tekstin, joka valikkoikkunassa näytetään. Osa "", dTEXT-komennossa tarkoittaa, että ikkunan vasemmalle puolelle ei kirjoiteta mitään, vaan ikkunassa on vain yksi teksti, joka tulostetaan koko ikkunan leveydelle.
dBUTTONS määrittää ikkunalle napin, jota painetaan ja mitä täytyy painaa, jotta ikkunasta pääsee pois. Tässä tapauksessa napissa lukee "OK" ja Enterillä pääsee pois ikkunasta.
DIALOG aloittaa ikkunan piirron dINIT-, dTEXT- ja dBUTTONS -komentojen saattelemana.
Salibandyn naisten maailmanmestaruuskilpailut

Salibandyn naisten maailmanmestaruuskilpailut on kansainvälisen salibandyliiton IFF:n järjestämä turnaus, jossa pelataan maailmanmestaruudesta kahden vuoden välein.
Ensimmäiset naisten kisat järjestettiin vuonna 1997 Ahvenanmaalla.
Ylivoimaisesti parhaiten maailmanmestaruuskilpailuissa on menestynyt Ruotsi, joka on voittanut mestaruuden 11 kertaa. Suomi on voittanut kaksi mestaruutta ja Sveitsi yhden. Ennen maailmanmestaruuskilpailujen perustamista naiset ovat pelanneet kerran Euroopan mestaruudesta vuonna 1995.
Polunetsintä

Polunetsinnän tarkoituksena on löytää mahdollisimman hyvä reitti pisteestä toiseen. Yleensä polunetsintä pyrkii löytämään lyhimmän mahdollisen reitin pisteiden välillä, mutta tarkoituksia voi olla myös muita. Polunetsinnälle on nykyisin käyttöä esimerkiksi reaaliaikaisissa strategiapeleissä ja ensimmäisen persoonan ammuntapeleissä.
Usein ennen polunetsinnän suorittamista ympäristöstä luodaan graafi, jossa polunetsintä suoritetaan. Itse polunetsintään on kehitetty useita erilaisia algoritmeja, kuten Dijkstran algoritmi ja A*-algoritmi.
Castellammare di Stabia

Castellammare di Stabia (napolin kielellä "Castiellammare" eli "Castllammare") on satamakaupunki Italiassa Napolinlahden rannalla. Vuoden 2015 lopussa siellä asui 66 681 asukasta. Kaupunki on Circumvesuviana-radan varrella Sorrenton ja Pompeijin välillä noin 30 kilometriä Napolista etelään. 
Castellammare di Stabia on rakennettu muinaisen roomalaiskaupungin Stabiaen paikalle. Stabiae oli tuhoutunut Vesuviuksen purkauksessa vuonna 79. Kunnan nimi oli aluksi Castellamare, vuodesta 1863 Castellammare ja nykyinen nimi sillä on ollut vuodesta 1912.
Castellammare di Stabia on perinteinen telakkakaupunki. Siellä on tehty aluksia varsinkin laivaston tarpeisiin.
Nähtävyyksiin kuuluvat terveyslähteet ja kylpylät, keskiaikainen linna, Farnesen palatsi ja monet kirkot, joista kuuluisimpia ovat katedraalin lisäksi Santuario della Madonna della Libera, Chiesa di Portosalvo ja Basilica Madonna di Pozzano.
Hulk (animaatiosarja)

Hulk () on yhdysvaltalainen 21-osainen animaatiosarja, joka perustui Marvel Comicsin samannimiseen sarjakuvasankariin Hulkiin. 
Sarja alkoi Yhdysvalloissa vuonna 1996 UPN-kanavalla. Tarina kertoi tiedemiehestä nimeltä Bruce Banner ja hänen toisesta minästään Hulkista. Gammareaktorin testeissä sattunut onnettomuus, jossa gammasäteet osuivat Banneriin, jonka vuoksi hän etsii sisällä olevan Hulkin parannuskeinoa. Samaan aikaan Bannerin täytyy taistella Hulkina Kenraali Ross armeijoita ja muita roistoja vastaan, jotka yrittävät tuhota tämän vihreän jättiläisen.
Sarja kesti kahden tuotantokauden verran, jossa oli yhteensä 21 jaksoa. Avausjakson myötä sarja oli synkin Marvel-animaatio koskaan, jonka seurauksena UPN pakotti keventämään sarjan toista kautta. Hulk esitettiin myös Suomessa vuonna 1998 MTV3-kanavalla ja koska sarja oli teemaltaan tavallista synkempi piirretty, sen esitysaika oli usein yöaikaan.
Sarjan DVD:ssä "Pedon paluu" oli mukana vuoden 1966 Hulk-animaatiosarjan jakso "Hulkin alkuperä" sekä muuta lisämateriaalia.
Tuulilasinpesin

Tuulilasinpesin eli tuulilasin pesulaite (puhekielessä "pissapoika") on ajoneuvoissa käytettävä laite, joka ruiskuttaa tuulilasille pesunestettä. Tuulilasinpyyhkimet pyyhkäisevät nesteen pois poistaen sen avulla lasille kulkeutuneen lian. 
Nykyaikaisissa laitteissa pesunestettä annostelee sähkömoottorin pyörittämä pumppu, mutta vielä 1980-luvulla oli käytössä jalalla tai kädellä painettavalla männällä toimivia laitteita. Autojen varustelun kehityttyä pesulaitteita alettiin valmistaa myös takalasille, yleensä farmariautoihin.
Valaisimenpesin.
Autoja on varustettu myös ajovalonpesimillä vuosikymmeniä. Aluksi näitä oli yleensä vain varustelluimmissa tai Pohjoismaihin myytävissä malleissa. Vielä nykyäänkään kaikkiin autoihin ei ole saatavilla edes lisävarusteena ajovalonpesimiä. Monet valmistajat tarjoavat ajovalonpesimiä erityisenä "talvivarustepakettina", jolloin pesusuuttimet saattavat olla sähkövastuksin lämpiävät.
Pesu- ja pakkasneste.
Pesunesteenä tulee kylmissä oloissa käyttää seosta, jonka jäätymispiste on kyllin alhainen, sillä nesteen jäätyminen saattaa rikkoa järjestelmän osia. Seoksen vahventaminen saattaa heikentää pesutulosta, sillä raskaampi neste ei lennä pesusuuttimista tarpeeksi pitkälle, tai jos autossa on sumuttavat suuttimet, raskaampaa nestettä ei saada juuri lainkaan pestävälle pinnalle. Valmistajat ilmoittavat pakkauksissaan kulloisenkin sekoitussuhteen pakkaskeston; moni pesuneste-vesiseos kestää 50-prosenttisena tyypillistä talvipakkasta. Pakkaskestävyyden aikaansaamiseksi halvimmissa pesuaineissa käytetään myrkyllistä metanolia, jonka käyttämistä suositellaan välttämään. Laadukkaammat pesunesteet ovat etanolipohjaisia, jotka tosin nekin luokitellaan haitallisiksi, mutta ovat oikein käytettyinä auton pesuneste- ja pakkasenestoaineina vaarattomia.
Reptile Ride

Reptile Ride on helsinkiläisen death metal -yhtyeen Amoralin vuonna 2007 ilmestynyt kolmas studioalbumi. Se sijoittui Suomen albumilistalla parhaimmillaan sijalle 5.
Levyltä julkaistiin kaksi nettisingleä; ”Mute” ja ”Leave Your Dead Behind”, joista jälkimmäisestä kuvattiin myös musiikkivideo.
__notoc__
Salibandyn naisten maailmanmestaruuskilpailut 2001

 
Salibandyn maailmanmestaruuskilpailut 2001 olivat historian kolmannet maailmanmestaruuskilpailut. Ne pelattiin Latviassa. Mukana oli yhteensä 16 maata kahdessa eri sarjassa. A-sarjassa ja B-sarjassa 8 joukkuetta jaettiin kahteen lohkoon, jossa pelattiin yksinkertainen sarja. Lohkojen kaksi parasta pääsivät välieriin. Mestaruuden vei Suomi, toiseksi tuli Ruotsi ja kolmanneksi Norja.
Kesken kisojen sattui erikoinen tapahtumasarja, kun joukkueen pelaajat vaativat Tšekki pelin jälkeen päävalmentaja Kai Ahlstedin eroa luottamuspulan takia. Ahlstedin mukana koko maajoukkueen valmennusjohto erosi, jonka seurauksena päävalmentajaksi tuli kisojen loppu ajaksi silloinen Suomen Salibandyliiton puheenjohtaja Jari Oksanen.
A-sarja.
Lohkon A ottelutulokset.
 
 
Lohkon B ottelutulokset.
 
 
Sijoitus- ja mitaliottelut.
Sijat 7-8
Sijat 5-6
Välierät
Pronssiottelu
Loppuottelu
B-sarja.
Sijoitusottelut.
Sijat 15–16
Sijat 13–14
Välierät
B-sarjan pronssiottelu (sijat 11–12)
B-sarjan loppuottelu (sijat 9–10)
Venäjä nousi A-sarjaan vuoden 2003 kilpailuihin.
Arvo Naatti

Arvo Joel Naatti (15. tammikuuta 1925 Kirvu – 8. lokakuuta 2012 Orimattila) oli suomalainen kuvataiteilija.
Naatin perhe joutui lähtemään Karjalasta sotaa pakoon. Maalausta harrastava nuori maanviljelijä päätti lähteä opiskelemaan taidetta ja kävi vuosina 1954–1957 Suomen Taideakatemian koulun, jossa hänen opettajanaan oli muun muassa Olli Miettinen.
Naatin abstrakti, ekspressionistinen maalaustyyli alkoi hahmottua 1960-luvun lopulla. 1970-luvulla hän löysi amerikkalaisen Jackson Pollockin tavan maalata suuria roisketöitä. Teokset ovat kuin spontaaneja, korjaamattomia muistiinpanoja. Ne voivat olla kuin mikroskooppisia tai teleskooppisia tai kosmisia näkyjä, välähdyksiä linnunratojen tai atomien räjähdyksistä.
Naatti itse kuvaa maalaustyyliään ”orgaanisen abstraktiseksi”. Silti teoksissa saattaa olla viittauksia nähtyyn ja koettuun: veneen keulaan, aaltojen liikkeeseen, lintuihin tai kaloihin. Teemoissaan Naatti saattaa käydä menneisyydessä, mutta pysyttelee lähellä luontoa niin aiheissa kuin sävyissä, vivahteissa ja ilmaisun viitteissäkin. Spontaanilta vaikuttavan lopputuloksen takana on ollut usein pitkä maalausjakso: yksi työ on voinut olla kesken yli kymmenenkin vuotta.
Arvo Naatin mukaan hänen työnsä kuvaavat yhteiskunnan myllerrystä – ne ovat taiteilijan sanoin ”probleemimaalauksia” – akvarellit puolestaan ovat luonnon lyriikkaa. Taiteilijan mielestä abstrakti maalaus heijastaa nykytodellisuutta: todellisuus on niin monisäikeinen, että siitä tulisi väärä kuva, ellei maalauskin olisi monisäikeinen. Naatti itse on todennut, että ”viivat ilmaisevat vilkasta tapahtumista ajassamme”.
Akvarellimaalaukset.
1970-luvulta alkaen Naatin perhe on viettänyt kaikki heinäkuut kesäasunnolla Hollolan Vaanian kylässä.
Vesijärvi ja sitä ympäröivä luonnonkauneus ovat viehättäneet monia musiikin, kirjallisuuden ja kuvataiteen edustajia. Yli sata vuotta sitten nuori säveltäjä Jean Sibelius vietti Vaanian maisemissa muutaman kesän ja taiteilija Väinö Hämäläinen rakensi vuonna 1916 Vesijärven Oinassaareen huvilan, josta käsin hän teki kesäisiä maalausretkiä ympäröivään luontoon.
Arvo Naatin akvarelleista heijastuu taiteilijan kiinnostus ympäristöön, kansanperinteeseen, aidon maalaismiljöön ja luonnon säilymiseen.
Arvo Naatin akvarellit kiehtovat keveydellään, ilmavuudellaan ja luonnosmaisella herkkyydellään. Vaikka ne ovat nopeasti tehtyjä impressioita, niiden tunnelma on ajaton.
Aiheesta muualla.
www.ajnaatti.com
Kigalin kansainvälinen lentoasema

Kigalin kansainvälinen lentoasema on Ruandan pääkaupungin, Kigalin lentoasema. Se on Ruandan tärkein lentoasema ja palvelee myös Kongon demokraattisen tasavallan itäosissa sijaitsevia Goman ja Bukavun kaupunkeja.
Lentoasema sijaitsee Kanombessa Kigalin itäosissa noin 12 kilometriä Kigalin keskustasta. Kigalin käyttöön on rakenteilla uusi suurempi Bugeseran kansainvälinen lentoasema, joka sijaitsee keskustasta noin 25 kilometriä kaakkoon.
Lentoasemalla on yksi kiitotie, jonka pituus on 3 500 metriä.
Sulo Hokkanen

Sulo Hokkanen (6. lokakuuta 1922 – 1995) oli suomalainen Konginkankaalla asunut amatöörinäyttelijä, joka esiintyi useissa Mikko Niskasen elokuvissa. Hänen tunnetuin roolinsa oli Sulo Kokki elokuvassa Kahdeksan surmanluotia. Varsinaiseltaan ammatiltaan hän oli panostaja.
Pienikokoinen, polkupyörällä liikkunut Sulo Hokkanen tunnettiin Konginkaakaalla ravintola Killingin kanta-asiakkaana. Hänen kerrotaan nuorempana keittäneen pontikkaa ja hän oli Kahdeksan surmanluotia -elokuvan pontikankeittokohtauksessa asiantuntijana. Sulo Hokkanen vietti viimeiset aikansa Konginkankaan vanhainkodissa ja hän kuoli keuhkosyöpään.
Mikko Niskanen teetti Georg Öhmanilla Sulo Hokkasen näköispatsaan. Patsas paljastettiin Konginkankaan Peräpohjan Lepokorvessa vuonna 1988, paljastustilaisuudessa oli läsnä myös kirjailija Kalle Päätalo, jonka teoksiin Niskasen viimeiseksi jäänyt elokuva Nuoruuteni savotat perustui. Patsas sijaitsi aikanaan Kalliojärven maisemissa elokuvan kuvauspaikalla. Vuodesta 2018 alkaen patsas oli Äänekosken Kaupunkisanomien toimituksessa ja vuonna 2023 se siirrettiin Konginkankaan kylätalolle.
Olavi Tervahartiala

Olavi Aleksanteri Tervahartiala (25. marraskuuta 1928 Hanko – 3. toukokuuta 1993 Hämeenlinna) oli suomalainen elokuva- ja teatterinäyttelijä.
Tervahartiala opiskeli Yhteiskunnallisen Korkeakoulun draamastudiossa 1962–1963 ja täydensi opintojaan STKL:n kesäkursseilla. Jo vuodesta 1953 hän oli kiinnitettynä Mikkelin Teatterissa, sitten Imatran Teatterissa 1954–1955, Joensuun kaupunginteatterissa 1955–1959, Vaasan Suomalaisessa Teatterissa 1959–1961, Hämeenlinnan kaupunginteatterissa 1961–1967, Jyväskylän kaupunginteatterissa 1967–1975, sitten taas Hämeenlinnassa 1975–1982, Porin kaupunginteatterissa 1982–1984 ja jälleen Hämeenlinnan kaupunginteatterissa vuoteen 1993 saakka.
Hänen rooleihinsa lukeutuivat "Loppiaisaaton" Narri, "Vanja-enon" Astrov, "Elokuun teehuoneen" Sakini, "Näköalan sillalta" Rodolpho ja "Anne Frankin päiväkirjan" Peter. Tervahartiala on näytellyt myös Pyynikin ja Samppalinnan kesäteattereissa.
Tervahartiala muistetaan ehkä parhaiten tehtailija Angströmin osasta Visa Mäkisen kulttimaineeseen nouseessa jännityselokuvassa "Yön saalistajat" (1984). Hänellä oli myös rooli Mikko Niskasen alkoholistikuvauksessa "Kahdeksan surmanluotia" (1972). Television puolella Tervahartiala on näytellyt muun muassa Eeva Joenpellon romaaneista tehdyissä sarjoissa ("Vetää kaikista ovista" 1978, "Elämän rouva, rouva Glad" 1990).
Ennen kuolemaansa hän ehti kirjoittaa kaksi näytelmää: "Mummo", jota esitettiin Hämeenlinnan kaupunginteatterissa täysille katsomoille, sekä "Vettä repussa", joka perustuu omakohtaisiin kokemuksiin keuhkotautiparantolassa.
Brenda Ann Spencer

Brenda Ann Spencer (s. 3. huhtikuuta 1962 San Diego, Kalifornia) on yhdysvaltalainen nainen, joka yritti verilöylyä Cleveland Elementary Schoolissa San Diegossa 29. tammikuuta 1979. 
Spencer oli saanut joululahjaksi isältään kiväärin, jolla hän haavoitti kahdeksaa lasta ja yhtä poliisia sekä surmasi rehtori Burton Wraggin ja päävartija Mike Sucharin. Hänellä ei ollut antaa teolleen motiivia; hän kommentoi viranomaisille ainoastaan, että "ei pidä maanantaista".
Spencer todettiin syylliseksi kahteen murhaan ja aseelliseen hyökkäykseen ja hänet tuomittiin vankeuteen "25 vuodesta elinkauteen". Hän istuu yhä California Institution for Women'ssa Coronassa. Spencer on hakenut epäonnistuneesti ehdonalaiseen vapauteen vuosina 1993, 2001, 2005, 2009, 2016, 2022 ja 2025. Seuraavan kerran hänellä on mahdollisuus hakea ehdonalaiseen vuonna 2028. 
Vuonna 2005 Spencer väitti toimineensa alkoholin ja fensyklidiinin vaikutuksen alaisena. Hän syytti myös isäänsä Wallace Spenceria seksuaalisesta hyväksikäytöstä. Isä puhui tammikuun 1979 tapahtumista ensimmäistä kertaa avoimesti Channel 4:n dokumentissa "I Don't Like Mondays" 23. tammikuuta 2006. The Boomtown Rats levytti tapauksesta vuonna 1979 listaykköshitin "I Don't Like Mondays".
Linor Abargil

Linor Abargil (s. 1980) on israelilainen malli, joka voitti Miss Maailma -kilpailun Seychelleillä 1998. 
Kaksi kuukautta ennen kauneuskilpailuvoittoaan Abargil joutui Italiassa israelilaisen Shlomo Nurin raiskaamaksi. Israelilainen oikeusistuin tuomitsi 29. joulukuuta 1999 miehen kuudentoista vuoden vankeuteen.
Linor Abargil meni vuonna 2006 naimisiin liettualaisen koripalloilija Šarūnas Jasikevičiusin kanssa.
Lamunkari

Lamunkari on pieni asumaton saari Liminganlahdella Lumijoen kunnan alueella. Saari sijaitsee Liminganlahden sivulahden Sannanlahden edustalla ja on Liminganlahden ainoa varsinainen saari. Lamunkari on lintujen suosima ruokailu- ja pesimäalue. Saarta ympäröi Lamunkarinmatala-niminen matalikkoalue.
Lamunkari on pesimäalueena eritoten pikkutiirojen suosima. Saarelta tavataan myös merihanhia sekä sorsalintuja kuten taveja ja jouhisorsia. Muuttolinnuista sirrit käyttävät saarta levähdyspaikkana.
Lilja (etunimi)

Lilja on suomalainen naisen nimi, joka johtuu kasvin nimestä lilja. Vuoden 2019 loppuun mennessä Lilja-nimen on Digi- ja väestötietoviraston tietojen mukaan saanut Suomessa 12 575 naista ja ainakin kaksi miestä. Liljaa tarkoittava sana on etunimi monissa muissakin kielissä, kuten englannissa Lily.
Pirttisaari (Simo)

Pirttisaari on asumaton ja maannousun myötä yhteenkasvanut saari Simon kunnan vesialueella Maksniemen kylän edustalla Perämerellä. Saari sijaitsee noin kaksi kilometriä itäkaakkoon Ykskuusen niemen kärjestä ja noin kolme kilometriä länteen Simoniemestä. Muut läheiset saaret ovat Tynttyrit, Ööperit, Koivuluoto, Pihlajakari ja Verkkosaari.
Saari on asumaton ja pääasiassa lehtimetsän ja pensaikon peitossa. Saaren pohjoispuolella on veneväylä ja pohjoisrannalla on kiinnityspaikkoja veneille. Saaren laki on avointa kukkivaa ketoa, ja saari on suosittu retkeily- ja virkistyskohde. Saaren rantoja kiertää myös luontopolku, ja sen etelärannalla on laavu.
Saarella on aiemmin ollut sahatyöläisten asuinpaikka, ja siellä on ollut 1800-luvulta saakka noin puolen vuosisadan ajan pysyvää asutusta, ja saarella on edelleen vanhojen rakennusten raunioita. Asutuksen väkiluku on parhaimmillaan ollut noin sata henkilöä.
Saaren rantoja reunustavat kiiltopajuista sekä nuorista hieskoivuista muodostuva pensasto. Saarella kasvavat myös kissankäpälät, kissankellot ja ahomansikat sekä nurmi-, ranta- että rohtotädykkeet.
Marvel-animaatiouniversumi

Marvel-animaatiouniversumi () on Marvel Comicsin animoiduista supersankari-televisiosarjoista koostuva jatkumo. Tätä universumia oli enimmäkseen tekemässä Stan Lee, Rick Ungar, Avi Arad ja Tom Tataranowicz.
Kaikki hahmot, jotka ovat mukana Marvel-animaatiouniversumissa perustuvat Marvel-sarjakuvien sankareihin. Tämä universumi on lähtöisin X-Men -ohjelmasta, jonka jälkeen on tuotettu lisää spin-off Marvel-sarjoja, kuten Hämähäkkimies ja Hulk. Marvelin animaatiouniversumi kesti vuodesta 1992 aina vuoteen 2000 asti.
Televisiosarjat.
Marvel-animaatiouniversumi koostuu seuraavista animaatiosarjoista:
Juurussuo

Juurussuo on Kempeleessä sijaitseva haja-asutteinen kylä. Maantieteellisesti Juurussuo kuuluu suurimmalta osin Kempeleen kuntaan, mutta kyläalueen on katsottu ulottuvan osittain myös Tyrnävän puolelle. Se sijaitsee Kempeleen keskustasta itään, reitistä riippuen noin 15–20 kilometrin ajomatkan päässä. Kylä rajoittuu pohjoisessa Oulun Juurusojan ja Madekosken kaupunginosiin, lännessä Kokko- ja Linnakankaaseen ja idässä Tyrnävän kuntaan sekä Oulun Hangaskankaaseen ja Pikkaralaan. 
Juurussuon rakennuskanta on 1950-luvulla rakennettuja rintamamiestaloja sekä niiden lomaan rakennettuja uudenlaisia omakotitaloja. Alueen asutus on keskittynyt lähinnä kylän päätien Juurussuontien ja Mourungintien varrelle. Pääosin Juurussuo on asumatonta metsä- ja suomaata. Juurussuon asutustila-alueen eteläpuolella sijaitsee Kempeleen kunnan ainoa järvi, Mourunkijärvi. 
Juurussuolla toimii kylätoimikunta.. Vuonna 1990 käyttöön vihitty kylätalo on rakennettu kunnan kustantamana ja kyläläisten talkootyönä. Kylätalon pihalla sijaitseva Raivaajapatsas on Matti Lahtisen suunnittelema. Kylätalon pihalla on vuonna 2012 talkootyönä valmistunut laavu sekä sorapintainen pallokenttä ja talvisin luistelukenttä. 
Mourungintien varressa on Oulun Seudun Vinttikoiraharrastajien ry:n rakentama vuonna 1975 valmistunut nurmipintainen vinttikoirarata.. Nykyvuosina rata ei ole enää ollut käytössä ja se oli aikoinaan Suomen pohjoisin vinttikoirarata. Juurussuolla on aikoinaan toiminut Oulun Osuuskaupan kyläkauppa.
Kylään on tieyhteydet valtatieltä 22 Pikkaralasta ja Madekoskelta, Ketolanperäntieltä Murrosta, Metsärinteeltä Mourunkijärven kautta ja Linnakankaalta. Aikaisemmin Kokkokankaalta, nykyisin Linnakankaalta lähtevä Tahkoseläntie on yksi merkittävimpiä tieyhteyksiä kyläläisille. Nykyisin kyseinen tie on luokiteltu yksityistieksi, jota valtio ei ylläpidä. Kyseisellä tiellä arvion mukaan kulkee noin 350 autoa vuorokaudessa. 
Juurussuon kylän postinumero on "90310 Oulu".
Historiaa.
Juurussuo kuului aiemmin suurimmalta osin vuoden 1964 loppuun asti silloiseen Oulujoen kuntaan. Kyläalue ulottui myös tuolloin Kempeleen ja Tyrnävän kuntien puolelle. Esimerkiksi Juurussuolla vuosina 1952–1970 toiminut Metsäalueen kansakoulu sijaitsi Kempeleen puolella. Vuonna 1965 Oulujoen kunnan lakkautumisen yhteydessä suurin osa Juurussuosta liitettiin Kempeleeseen. Kylän asukkaat olivat kylläkin tehneet jo vuonna 1953 aloitteen alueensa liittämisestä Kempeleeseen, mutta hanke sai odottaa pitkään toteutumistaan.
Aku Ankan juhlasarjat

Aku Ankan juhlasarjat on Sanoma-yhtiön julkaisema kymmenosainen sarjakuvakirjasarja. Ensimmäinen osa ilmestyi vuonna 1991 ja viimeinen vuonna 2000. Sarjassa on sekalaisessa järjestyksessä Carl Barksin tarinoita koottuna noin 170-sivuisiin kovakantisiin kirjoihin. Jokainen kirja sisältää myös esipuheen, jossa käydään läpi muun muassa Barksin Suomen vierailua ja öljyväritöitä. 
Kirjat.
Perässä kannen öljyvärityön nimi.
Vesa Järvitalo

Vesa Järvitalo (s. 17. lokakuuta 1979 Oulu) on entinen suomalainen jalkapalloilija. Hän oli pelipaikaltaan keskikenttäpelaaja.
Kaudella 2007 Järvitalo pelasi AC Oulussa Veikkausliigaa viimeisteillen 12 ottelussa kolme maalia. Kaudella 2006 Järvitalo pelasi sekä OLS:ssa että AC Oulussa. Hän teki ratkaisevan maalin Atlantista vastaan kauden 2006 viimeisessä ottelussa, sinetöiden AC Oulun liiganousun.
St. Anton

St. Anton ("Sankt Anton am Arlberg") on kunta Tirolissa Itävallan länsiosassa. Kunta sijaitsee Arlberg-vuorijonon rinteellä. St. Antonissa oli vuoden 2019 arvion mukaan 2 358 asukasta. Kunta sijaitsee 1 284 metrin korkeudella merenpinnasta.
Kunnassa sijaitsee myös hyvin tunnettu, samanniminen laskettelukeskus. Siellä on noin 260 kilometriä huollettuja rinteitä ja 82 hiihtohissiä. Keskuksessa järjestettiin alppihiihdon maailmanmestaruuskilpailut vuonna 2001, ja kilpaillaan myös alppihiihdon maailmancupissa vuosittain. St. Anton kuuluu Arlbergin hiihtoalueeseen, jolla sijaitsevat myös Lech, Zürs, St. Christoph ja Stuben.
Camsek Chin

Elias Camsek Chin (s. 10. lokakuuta 1949) on palaulainen poliitikko, joka toimi maansa varapresidenttinä vuosina 2005–2009. Tullessaan valituksi hän voitti Sandra Pierantozzin 71,1 %:n äänienemmistöllä. Tammikuussa 2009 hänen seuraajakseen astui Kerai Mariur.
Chin syntyi Peleliun saarella. Hän tapasi Havaijilla opiskellessaan Miriam Rudimchin, jonka kanssa hän meni naimisiin 21. toukokuuta 1977. Hän on luonut pitkän sotilasuran Yhdysvaltain armeijassa ja toiminut mm. Palaun oikeusministerinä vuosina 1997–2000. Marraskuussa 2000 hänet valittiin senaattoriksi Palaun kansalliseen kongressiin. 
Chinillä on kaksi aikuista lasta: Lalii Antolina ja Nathan Lee Beches.
Jan Nyquist

Jan-Peter ”Tikkis” Nyquist (sukunimi joskus väärässä muodossa "Nyqvist"; s. 13. helmikuuta 1962 Turku) on suomalainen näyttelijä. Hän opiskeli Teatterikorkeakoulussa vuosina 1987–1991 ja työskenteli sitten helsinkiläisessä teatteri Pienessä Suomessa ja vuodesta 1993 Rovaniemen Teatterissa. Nyquist on työskennellyt myös Joensuun ja Kotkan kaupunginteatterissa.
Nyquist asuu vaimonsa, näyttelijä-ohjaaja Katri Nyquistin kanssa Päijät-Hämeen maakunnan Iitissä. He ovat ohjanneet yhdessä ja erikseen vuodesta 2004 alkaen Iitin ja Kouvolan kesäteattereissa, Iitin harrastajateatterissa ja iittiläisessä nuortenteatteri Lapasessa.
Filmografia.
Tv-sarjat.
Lisäksi Nyquist on nähty monissa televisiomainoksissa.
Radio-televizija Srbije

Radio-televizija Srbije tai RTS/PTC () on Serbian yleisradio, jolla on koko maassa näkyvä televisiokanava.
RTS toimi Eurovision laulukilpailu 2008 isäntämaan toimittajana.
Fineus (Agenorin poika)

Fineus () oli kreikkalaisessa mytologiassa Traakian kuningas, Agenorin poika. Apollon oli antanut Fineukselle selvinnäkemisen lahjan, mutta paljastettuaan ihmisille jumalten aikeita, hänelle oli annettu valinta joko sokeuden ja normaalin mittaisen elämän tai näkökyvyn ja lyhyen eliniän väliltä. Fineus oli valinnut sokeuden. Tämä puolestaan oli raivostuttanut auringonjumala Helioksen, koska Fineus oli mieluummin valinnut elon pimeydessä kuin hänen tuottamassaan valossa. Niin hän lähetti harpyijat - olennot, joilla oli linnun ruumis mutta naisen pää - estämään Fineusta syömästä yhtään enempää kuin hän tarvitsi elämiseen. 
Tämä jatkui aina siihen saakka, kunnes kultaista taljaa etsimässä olleet Iason ja argonautit saapuivat kaupunkiin ja heidän tuli kuningasta sääli. Iason järjesti aterian ja tappoi harpyijat näiden palatessa. Kiitollisuuden osoituksenaan Fineus paljasti Iasonille Kolkhiksen sijainnin ja neuvoi, kuinka he pääsisivät Symplegadien, liikkuvien kallioiden, ohitse. Tämän jälkeen he erosivat.
Mikel

Mikel, oikealta nimeltään Michael Hennet Sotomayor (joskus myös Miguel) (s. 20. tammikuuta 1983, Puerto de la Cruz, Teneriffa, Espanja) on espanjalainen laulaja, joka on yksi poikabändi D'NASH:n nykyisin kolmesta jäsenestä.
Ennen D'NASH-uraansa Mikel on esiintynyt muun muassa Tommy Hilfigerin mainoskampanjassa ja 12 musikaalissa.
Mammuttikoti

Mammuttikoti on Pohjois-Suomen hirsitalokeskus-nimisen suomalaisen hirsirakenteisia valmistaloja valmistavan ja myyvän yrityksen markkinointinimi. 
Yritys valmistaa ja toimittaa vuosittain 150 omakotitaloa. Vuonna 2018 yrityksellä oli tilinpäätöksen mukaan 65 työntekijää. 
Yrityksen pitkäaikainen toimitusjohtaja ja omistaja Vesa Nylander luopui yrityksestä konkurssiuhan alla ja myi koko yrityksen Kiinteistö Oy Syrkohille tammikuussa 2019. Toimitusjohtajaksi tuli Vesa Syri. Kesäkuussa Vesa Syri vetäytyi toimitusjohtajan tehtävistä ja uudeksi toimitusjohtajaksi tuli Pasi Kohtala. 
Yrityksen talotehdas ja pääkonttori sijaitsevat Rekikylässä Vesalan kaupunginosassa Oulussa (ent. Ylikiiminki), noin 25 kilometrin päässä Oulun keskustasta seututien 833 varrella. Yrityksen uusi pääkonttori valmistui vuonna 2006. Pääkonttori rakennettiin yhdessä tuotantokapasiteetin kasvattamiseen tähtäävien rakennusinvestointien yhteydessä. Investointien kustannukset olivat noin 4,5 miljoonaa euroa ja niiden myötä tehtaan tuotantomäärä nelinkertaistui. Talotehdas toimii toimintansa lopettaneen sahalaitoksen Veljespuu Oy:n saha-alueella.
Vuonna 2014 Mammuttihirsi otti käyttöön uuden markkinointinimen Mammuttikoti. Vuonna 2019 Mammuttikoti- ja Mammuttihirsi-aputoiminimet poistuivat käytöstä. Markkinoinnissaan yhtiö käyttää nimimuotoa "MammuttiKoti". Vuonna 2019 on palattu vanhaan Mammuttihirsi-nimeen.
Vuoden 2019 syyskuussa yhtiö hakeutui velkasaneerauksen , yhtiöllä on velkaa yli 17 Miljoonaa euroa.
Yritys hakeutui konkurssiin 30. lokakuuta 2019. 
Vuoden 2020 syyskuussa veljekset Ilpo ja Hermanni Nylander ostivat konkurssipesältä yrityksen liiketoiminnan ja kiinteistöt. Kaupan myötä suurin osa osakkeista siirtyi Ilpo Nylanderille.
Äijät

Äijät oli Subilla toukokuussa 2007 alkanut, perjantaisin klo 21.30 esitetty ohjelma, jossa Jone Nikula ja Kotiteollisuus-yhtyeen keulahahmo Jouni Hynynen kävivät läpi erilaisia perinteisesti miehisinä pidettyjä "äijäammatteja" kaikkiaan 24 eri jaksossa. Ohjelmassa on runsaasti alatyylistä kielenkäyttöä, kirosanoja ja niin sanottua "äijämeiningiksi" luonnehdittua toimintaa. 
Ammatit.
2007
2008
Ohjelman soundtrack.
Äijät-ohjelmassa kuultua musiikkia julkaistiin 30. toukokuuta 2007 Spinefarmin kautta. Soundtrack on nimeltään "Äijät".
Vietnamin vaakuna

Vietnamin vaakuna koostuu Vietnamin kommunistisen puolueen symboleista, keltaisesta tähdestä ja punaisesta taustasta. Värien perusteella Vietnamin vaakuna muistuttaa paljon Kiinan vaakunaa.
Vietnamin vaakuna nykyisessä muodossaan on otettu käyttöön 2. heinäkuuta 1976.
Tiramisu

Tiramisu () on pehmeä italialainen jälkiruoka, johon käytetään muun muassa espressokahvia, sokeria, sokerikakkutaikinasta valmistettuja savoiardi-keksejä, kananmunia ja mascarpone-juustoa. Jälkiruoan pinnalle sihdataan kaakaojauhetta.
Tiramisusta on tullut suosittu jälkiruoka muissakin kuin italialaisruokaa tarjoavissa ravintoloissa.
Historia.
Tiramisun alkuperästä ei ole yksimielisyyttä, sillä siitä ei ole kirjallisia mainintoja ennen vuotta 1983. Vuonna 2021 uutisoitiin ”tiramisun isän” Ado Campeolin kuolemasta. Jälkiruoka keksittiin uutisen mukaan hänen trevisolaisessa Le Beccherie -ravintolassaan vuonna 1972 vahingossa, kun vaniljajäätelöä valmistettaessa lusikallinen mascarponea putosi sokerista ja munankeltuaisista tehtyyn seokseen. Jälkiruoka oli alun perin alkoholiton ja sopi siksi kaikenikäisille asiakkaille, mutta myöhemmissä resepteissä mukana on usein amaretto-mantelilikööriä tai marsala-viiniä. Samoja tietoja annettiin jo vuonna 2007 "The Washington Postin" artikkelissa.
Hoo-Jii-Koo

Hoo-Jii-Koo (usein puhekielessä nykyään Taas kansa täyttää) on vuonna 1973 julkaistu Helsingin Jalkapalloklubin kannatuslaulu. Vexi Salmen sanoittama kappale tunnetaan nykyään paremmin avaussanojensa mukaan nimellä "Taas kansa täyttää". Kappale soitetaan ennen jokaista HJK:n kotipeliä. 
"Hoo-Jii-Koon" esittäjänä on seuran vuoden 1973 edustusjoukkue, orkesteria levyllä johtaa Eino Virtanen. B-puolen kappaleen esittää Kai Pahlmanin johtama HJK:n futiskvartetti. Molemmat laulut ovat mukana myös vuonna 1986 julkaistulla albumilla "Musiikkiklubi". 
Hoo-Jii-Koo perustuu Daniel Boonen ja Rod McQueenin säveltämään kappaleeseen ”Blue is the Colour”, joka on englantilaisen Chelsean kannatuslaulu. Singlen B-puolella on Jukka Virtasen sanoittama "Pitkä potku - kaikki perään".
Viittausindeksi

Viittausindeksi () on virallinen tilasto joka selvittää, kuinka paljon tiedeartikkeleihin viitataan toisista tiedeartikkeleista. Indeksi mittaa vain vertaisarvioitujen tiedejulkaisujen viittauksia. 
Ensimmäisiä tilastoja tehtiin 1800-luvun lopulla. Vuonna 1960 Eugene Garfieldin Institute for Scientific Information (ISI) loi ensimmäiset tieteellisten lehtien viittaustietokannat, joista ensimmäinen oli Science Citation Index. ISI kaupallistettiin Thomson Scientific &amp; Healthcare -tuotteeksi. Elsevier-kustantaja julkaisee vastaavaa Scopus-internet-tietokantaa.
Pariksen tuomio

Pariksen tuomio viittaa kreikkalaisessa mytologiassa tarinaan, joka kertoo Troijan sotaan johtaneista tapahtumista.
Tapahtumat saivat alkunsa Peleuksen ja Thetiin häistä, joissa Zeus järjesti juhla-aterian kutsuen lähes kaikki jumalat osallistumaan. Eris, epäsovun jumala, oli kuitenkin jätetty kutsumatta, koska hänen tiedettiin aiheuttavan eripuraa. Tästä raivostuneena Eris saapui kuitenkin paikalle ja heitti osallistujen keskelle kultaisen omenan, johon oli kaiverrettu sana "Kauneimmalle". 
Kolme jumalatarta ilmoitti vaativansa omenaa: Hera, Pallas Athene ja Afrodite. He pyysivät Zeusta ratkaisemaan, kenelle omena kuuluisi, mutta koska hän ei halunnut suosia ketään ehdokkaista, hän määräsi, että Paris, kuolevainen Fryygiasta, saisi ratkaista asian, koska Troijan prinssi oli osoittanut hiljattain esimerkillistä arvostelukykyä ja tasapuolisuutta asettamalla epäröimättä härän muotoon muuttuneen Areen oman palkintohärkänsä edelle kilpailussa.
Niin sitten tapahtui, että Hermes heidän oppaanaan kaikki kolme ehdokasta ilmestyivät Parikselle vuorella. Kylvettyään vuoristolähteessä kaikki kolme kokeilivat voimiaan lahjoakseen Pariksen: Hera ehdotti tekevänsä tästä Euroopan ja Aasian hallitsijan, Pallas Athene antaisi viisautta ja taitoa sodankäyntiä varten, kun taas Afrodite, jolla oli khariittinsa mukanaan, tarjosi tälle maailman kauneimman naisen rakkautta. Tämä nainen oli Spartan Helena, kuningas Menelaoksen puoliso. Paris hyväksyi Afroditen tarjouksen ja ojensi omenan tälle ja sai niin paitsi Helenan rakkauden myös kreikkalaisten ja ennen kaikkea Pallas Athenen ja Heran vihat niskoilleen.
Tarun mukaan Troijan sota syttyi siitä, kun kreikkalaiset lähtivät hakemaan Helenaa takaisin Troijasta.
Science Citation Index

Science Citation Index (Luonnontieteiden viittausindeksi) eli SCI on yhdysvaltalaisen Eugene Garfieldin kehittämä, vuonna 1964 julkaistu tietokanta, joka on sittemmin yksityistetty liiketoiminnaksi, ja jonka oikeudet nykyisin omistaa Clarivate-yhtiö.
Laajennetty, internetissä toimiva versio Science Citation Index Expanded (SCIE) kattaa noin 9 200 lehteä, joita pidetään johtavina tiedelehtinä luonnontieteiden ja tekniikan alalla. Pääosa indeksin lehdistä on englanninkielisiä, mikä korostaa englanniksi tehtyjä julkaisuja.
Gwen Torrence

Gwen Torrence (s. 12. kesäkuuta 1965 Decatur, Georgian osavaltio), on yhdysvaltalainen entinen pikajuoksija, olympiavoittaja ja moninkertainen arvokisamitalisti.
Torrence voitti Barcelonan olympiakisoista 1992 kultaa 200 metrillä ja 4 × 100 metrin viestistä. Hän oli mukana hopeaa voittaneessa Yhdysvaltain 4 × 400 metrin joukkueessa. Neljä vuotta myöhemmin Atlantan olympiakisoissa hän voitti kultaa pikaviestistä ja pronssia 100 metriltä.
Maailmanmestaruuskilpailuista hän voitti Tokion MM-kisoista 1991 hopeaa 100 ja 200 metrillä ja kaksi vuotta myöhemmin hän saavutti pitkästä viestistä kultaa ja pikaviestissä hopeaa. Hän voitti samoissa kisoissa hopeaa 200 metrillä ja pronssia 100 metrillä. Kaksi vuotta myöhemmin Göteborgissä hän voitti kultaa pikaviestissä ja 100 metrillä.
Pan-Amerikan kisoista hän voitti vuonna 1987 kultaa pikaviestistä ja 100 metriltä ja kaksi vuotta myöhemmin Budapestin sisäratojen MM-kilpailuissa hopeaa 60 metriltä.
Zak Tell

Zak Nikolas Tell (s. 16. marraskuuta 1970) on ruotsalainen muusikko, joka toimii rapcore-yhtye Clawfingerin laulajana.
Zak Tell syntyi Tukholmassa. Hän muutti perheineen Bristoliin, Englantiin ollessaan vielä lapsi. Vuonna 1982 hän muutti takaisin Ruotsiin ja on siitä asti asunut siellä.
Zak Tell vastustaa rasismia ja homofobiaa, ja tämä ilmenee hänen laulujensa sanoituksissa.
Hugo Bukkazoom!

Hugo: Bukkazoom! on ITE Median kehittämä ja julkaisema ajopeli. Peli on julkaistu PlayStation 2:lle, PC:lle ja Game Boy Advancelle vuonna .
Pelin juoni.
Toisin kuin muissa "Hugo"-peleissä, tässä pelissä ei ole varsinaista juonta. Pelissä voi pelata joko minipeleinä erilaisia kilpailuja tai pääpelinä mestaruuskisaa. Mestaruuskisassa valitaan yksi hahmo, jolla pelataan koko mestaruuskisan ajan, mutta vastustajia, niiden määrää tai kilpailupaikkaa ei voi mestaruuskisassa valita.
Aseet ja voimat.
Pelissä on erilaisia aseita, joita voi myös yhdistellä. Niitä ovat muun muassa raketti, suoja, nopeus, piikkisuoja, pommit, tuplanopeus ja savuraketti. Kaikkien muiden paitsi nopeuksien ja suojan tarkoitus on ampua tai vahingoittaa vihollista, sillä piikkisuoja, sekä suojaa, että vahingoittaa. Vihollisen yrittäessä töniä piikkisuojan ollessa käytössä, vihollinen lennähtää pois osuessaan.
Hahmot.
Pelissä on sekä Hugon ystäviä, että vihollisia. Kuitenkaan pelissä ei sen kummemmin ajatella kenen puolella on. Esimerkiksi Hugoliina-äiti voi ampua raketilla Rat - poikaansa ja naurahtaa vain: "Anteeksi. Se taisi olla tämä nappula tässä." Pelin yhdeksän pelattavaa hahmoa ovat: Hugo, Hugon vaimo Hugoliina, heidän lapset Rit, Rat ja Rut, paha Skylla-noita, tämän apuri Don Kroko, Hugon tukaaniystävä Fernando ja Hugon puhekyvytön apinaystävä Jean Paul (muissa "Hugo"-peleissä Janne). Näistä Jean Paul ei ole koskaan aiemmin esiintynyt PlayStation-peleissä. Hugo, Rit, Rut, Hugoliina, Fernando ja Jean Paul ovat valmiiksi pelattavia hahmoja, mutta saadakseen Skyllan, Ratin ja Don Krokon pelattaviksi hahmoiksi, on saavutettava voittoja tietyissä mestaruuskisa-pelitilan kisoissa.
Khariitit

Khariitit (, "sulottaret") olivat kreikkalaisessa mytologiassa viehätysvoiman, kauneuden ja hedelmällisyyden jumalattaria, jotka olivat jumalatar Afroditen seuralaisia. Yleensä heitä kuvataan olevan kolme; nuorin Aglaia (kirkkaus, loiste), Eufrosyne (ilo) ja vanhin Thaleia (kukoistus). Roomalaisessa mytologiassa heidät tunnettiin nimellä graatiat. 
Useimmiten Eurynomen kerrotaan synnyttäneen khariitit Zeukselle.
Khariitteja pidettiin kuolemattomina, mutta ei jumalina. Heitä pidettiin ylijumala Zeuksen tyttärinä ja toisinaan Eurynomea pidettiin heidän äitinään. Usein heidät kuvattiin antiikin taiteessa rakkauden jumalatar Afroditen, nuorukaisihanne Apollonin seurassa tai muusien ympäröimänä. Khariittien tehtävänä oli lahjoittaa nuorille tytöille viehätysvoimaa ja kaikille ihmisille iloa. 
Kolme sulotarta on suosittu aihe taiteessa. Antiikin veistosten ohella aihetta on tulkittu varsinkin renessanssista alkaen. Tunnettuja ovat Antonio Canovan, Rafaelin, Rubensin, ja Botticellin teokset. Myös modernistit ja nykytaiteilijat ovat tehneet aiheesta omia versioitaan, kuten Unto Pusa, Harry Kivijärvi, Olavi Lanu Lahteen ja Nina Terno Maiju Lassilan muistomerkkiin Joensuuhun.
Eufrosyne (maaorja)

Eufrosyne oli suomalaistaustainen maaorja ja Pietari Suuren pojan, Aleksei Petrovitšin rakastajar. Teini-ikäinen Eufrosyne vietiin Isovihan aikana orjaksi Venäjälle, missä hän päätyi Aleksein opettajan, Nikifor Vjazemskin omistukseen. Aleksei ihastui Eufrosyneen ja otti tämän asumaan samaan taloon vaimonsa kanssa. 
Vuonna 1716 Aleksei riitaantui isänsä Pietari Suuren kanssa ja pakeni ulkomaille mukanaan paašipojaksi puettu Eufrosyne. Aleksei palasi Venäjälle tammikuussa 1718. Pietari aloitti oikeudenkäynnin poikaansa vastaan ja syytti tätä salaliitosta. Eufrosyne antoi oikeudessa raskauttavan lausunnon rakastajastaan. Hän kertoi Aleksein toivoneen isänsä kuolemaa, ja aikovan perua isänsä tekemät uudistukset tämän kuoltua. Aleksei tunnusti kidutuksen jälkeen syyllistyneensä salaliittoon ja hänet tuomittiin kuolemaan, mutta hän menehtyi ennen tuomion täytäntöönpanoa. Eufrosyne selvisi rangaistuksetta, meni myöhemmin naimisiin ja eli vuosia Pietarissa.
Hämähäkkimies (vuoden 2003 animaatiosarja)

Hämähäkkimies () on yhdysvaltalainen Mainframe Entertainmentin tuottama tietokoneanimaatiosarja, joka pohjautuu samannimiseen Marvel Comics sarjakuvasankariin Hämähäkkimieheen. Sarja alkoi Yhdysvalloissa heinäkuussa 2003 MTV-kanavalla ja kesti 13 jakson verran. Sarjaan oli otettu vaikutteita vuoden 2002 Hämähäkkimies-elokuvasta. 
Suomessa sarjaa esitettiin Nelosella vuosien 2004 ja 2005 aikana teksitettynä.
Juoni.
Sarja seuraa teini-ikäistä Peter Parkeria, jota oli purrut geneettinen hämähäkki. Parker kehittää uusia kykyjään taistelemalla rikollisia vastaan ja samalla yrittää vaivoin saada tehdyksi arkipäiväiset vastuut elämässään. Parker opiskelee rakastamansa tytön Mary Jane Watsonin kanssa samassa koulussa ja asuu parhaan kaverinsa Harry Osbornen kanssa, jonka isä oli Vihreä Menninkäinen.
Palkinnot.
Sarja ei voittanut yhtään palkintoa, mutta oli vuoden 2004 Annie-gaalassa ehdolla kahdessa eri kategoriassa.
Wintereich

Wintereich (DB002) on kokkolalaisen Immortal Souls -yhtyeen kolmas täyspitkä studioalbumi. Se on yhtyeen ensimmäinen julkaisu alankomaalaisella Dark Balance -levy-yhtiöllä jätettyään Fear Darkin.
"Wintereich" äänitettiin 8. joulukuuta 2006 – 18. helmikuuta 2007 Arttu Sarvanteen "Studio Watercastlessa" ja Pete Loisan "Studio 3rd Trackissa". Arttu Sarvanne miksasi albumin studiollaan 5.–13. helmikuuta 2007. Svante Forsbäck masteroi albumin Helsingin "Chartmakersissa" 8. maaliskuuta 2007.
"Wintereich" on tarinamuotoinen konseptialbumi, joka jakautuu neljään lukuun. Musiikkityyliltään albumi jatkaa yhtyeen melodista death metal -linjaa.
Razor 1911

Razor 1911 (RZR) on Norjasta lähtöisin oleva piraatti- ja demoskeneryhmä. Se on toiminut vuodesta 1985 ja on Yhdysvaltain viranomaisten mukaan "vanhin piraattirinki internetissä". Ryhmä on aina ollut tunnetumpi piratismistaan kuin demoistaan. Se aloitti Commodore 64:llä, siirtyi Amigan diskettipeleihin ja myöhemmin PC:n CD-romeihin ja ISO-tiedostoihin. Ryhmän nimi on vitsi: Alun pitäen ryhmän nimi oli "Razor 2992", mutta koska ryhmäläisten mielestä oli olemassa liikaa piraattiryhmiä, joiden nimissä oli päätteenä "666", he vaihtoivat päätteeksi 1911:n, joka on heksadesimaalimuodossa "777".
Ryhmä on julkaissut murrettuina useita tunnettuja PC-pelejä, kuten Quaken, Red Alertin, Terminal Velocityn ja Warcraft II:n ja III:n jo ennen niiden virallista julkaisua. "Hankkijat" hankkivat julkaisemattomat pelit peliyhtiöiltä esiintymällä peliarvostelijoina ja "krakkerit" mursivat niiden kopiosuojaukset. Ryhmän yhdysvaltalainen johtohenkilö Sean Michael Breen tuomittiin vuonna 2004 tekijänoikeusrikkomuksista 50 kuukauden ehdottomaan vankeusrangaistukseen ja 690 000 dollarin korvauksiin. Melkein heti Breenin vapautumisen jälkeen ryhmä aloitti uudelleen toimintansa ja julkaisi lokakuussa 2006 Battlefield 2142:n murretun version muutamaa päivää ennen kuin peli julkaistiin virallisesti.
FRETILIN

Frente Revolucionária de Timor-Leste Independente (FRETILIN) () oli Itä-Timorin itsenäisyydestä taisteleva sissiliike ja maan itsenäistyttyä poliittinen puolue. Se on Sosialistisen internationaalin tarkkailijajäsen.
FRETILINiä oli perustamassa mm. Francisco Xavier do Amaral vuonna 1974, tuolloin nimellä Associação Social-Democrata Timorense. FRETILIN taisteli aluksi portugalilaisia vastaan ja sittemmin Indonesiaa vastaan 1974–1998. José Ramos Horta oli puolueen puhemiehenä maanpaossa vuoteen 1988 asti. Indonesian mukaan Kiinan kansantasavallan avustama FRETILIN oli kommunistinen, joten Yhdysvallat ja Australia tukivat Indonesiaa sitä vastaan. Falintil oli FRETILINin sotilaallinen osa.
Ensimmäisissä itsenäistymisen jälkeen järjestetyissä vaaleissa 2001 FRETILIN sai 57,4 prosenttia äänistä ja 55 paikkaa 88 paikkaisessa parlamentissa.
Seututie 140

Seututie 140 on Vantaalta Lahden kautta Heinolaan kulkeva seututie. Vantaan ja Lahden välillä tie on entistä valtatietä 4 sekä Lahden ja Heinolan välillä entistä valtatietä 5. 
Tielinja alkaa Kehä III:lta noin 250 metriä Lahdenväylän liittymän itäpuolelta. Liittymä sijaitsee Vaaralassa Hakunilan eteläpuolella. Vantaan, Keravan ja Järvenpään alueella väylän nimenä on Lahdentie, ja osuudesta puhutaan myös Vanhana Lahdentienä. Tie on viitoitettu Helsingin Toukolasta lähtien ”ohjaus tielle” -opastein Viikin, Pihlajamäen ja Tattarisuon kautta varsinaiseen alkamiskohtaan. Tie on nykyisen nelostien rinnakkaistie.
Seututie 140 päättyy Heinolan Koskenmyllyssä noin 100 metriä viitostien liittymän luoteispuolella. Yhtenäinen tielinja jatkuu Hartolan Vehkalahden kautta Joutsan Haminanmäkeen. 
Väylän pikavuoropysäkit ovat Lahden Kivistönmäki ja Holma sekä Heinolan Jyränkö ja Veljeskylä.
Mamadou Konate

Mamadou Konate (s. 10. maaliskuuta 1985 Abidjan, Norsunluurannikko) on norsunluurannikkolainen entinen jalkapalloilija. Hän oli pelipaikaltaan hyökkääjä. Konate pelasi Veikkausliigaa AC Oulussa ja edusti alemmilla sarjatasoilla muun muassa FC Jazzia ja Ekenäs IF:a.
Ura.
Suomeen Konate saapui ensimmäisen kerran alkutalvella vuonna 2007 osallistuessaan AC Oulun testeihin, mutta ei lunastanut silloin paikkaa joukkueeseen. Norsunluurannikkolainen sai vuoden sopimuksen toisella yrityksellä AC Ouluun. Maaleja hän teki Veikkausliigassa neljä kappaletta ja oli joukkueen toiseksi paras maalintekijä. Lisäksi Suomen Cupissa vastustajan verkko heilui niin ikään neljä kertaa.
Konaten yhden vuoden mittainen jatkosopimus AC Oulun kanssa julkaistiin helmikuussa 2008. Hän oli jälleen seuran parhaita maalintekijöitä viimeistelemällä Ykkösessä seitsemän osumaa. Tämä ei kuitenkaan riittänyt seurajohdolle, sillä miehen sopimusta ei enää jatkettu vahvoista esityksistä huolimatta.
Käytyään ensin FC KooTeePeen testissä, Konate päätti kuitenkin jäädä Ouluun ja solmi Kakkosen C-lohkossa pelanneen FC Oulun Pallon kanssa kautta 2009 koskevan sopimuksen. Alkukaudesta 13 maalia tehneelle Konatelle tarjoutui heinäkuussa mahdollisuus lähteä näytille Italiaan Serie B:n joukkueeseen, mutta try-out ei tuottanut sopimusta. FC OPA:ssa maasta poistumiseen sekä OPS-jp:n sääntöjen vastaisesti hänen kanssaan kesken kauden tehtyyn sopimukseen ei suhtauduttu positiivisesti ja hyökkääjälle hankittiin korvaajaksi makedonialainen Bunjamin Shabani, Konaten siirtyessä loppukaudeksi lainalle Oulun Luistinseuraan.
Alkuvuoden 2010 Konate oli ilman seuraa, mutta teki kesäkuun alussa sopimuksen porilaisen FC Jazzin kanssa. Hän viimeisteli kauden aikana Jazzille 9 osumaa ja oli joukkueen paras maalintekijä. Keväällä 2011 FC Jazz teki sopimuksen myös Mamadoun vuonna 1989 syntyneen veljen Sekou Konaten kanssa. Veljekset iskivät Kakkosen B-lohkossa yhteensä 25 maalia, Mamadou 14 ja Sekou 11. Kauden päätyttyä Konatet päättivät jatkaa Jazzissa vielä kaksi seuraavaa vuotta. Maaliskuussa 2012 Mamadou Konate purki sopimuksessa Jazzin kanssa ja palasi väliaikaisesti takaisin kotimaahansa perhesyiden takia. Hän teki paluun FC Jazzin paitaan vielä saman kauden aikana pelaten joukkueessa viisi ottelua ja siirtyi sen jälkeen loppukaudeksi Sporting Kristinan joukkueeseen. Keväällä 2013 Konate teki sopimuksen Ekenäs IF:n kanssa. Pelattuaan seuraavan kauden Kakkosta IF Kraftissa hän palasi vielä kahdeksi kaudeksi EIF:n ja lopetti uransa vuonna 2016.
Rachel Melvin

Rachel Melvin (s. 9. helmikuuta 1985 Elmhurst, Illinois) on yhdysvaltalainen näyttelijä. 
Melvin kasvoi Phoenixissä, Arizonassa ja valmistui Mountain Pointe High Schoolista vuonna 2003. Hänen vanhempi siskonsa on nimeltään Jessica Melvin. 
Melvin tunnetaan parhaiten roolistaan NBC-yhtiön saippuasarjan "Päivien viemää" ("Days of our Lives") Chelsea Bensonina, jota hän on näytteli toukokuusta 2005 vuoteen 2009 saakka. Henkilö tutustutettiin katsojille Abby Deverauxin (Ashley Benson) parhaana ystävänä. Chelsea oli adoptoitu Bensonien perheeseen, jotka kasvattivat hänet ennen kuin he kuolivat auto-onnettomuudessa. DNA-todisteet osoittivat, että Chelsea oli Bo Bradyn (Peter Reckell) ja Billie Reedin (Julie Pinson) synnytyksen jälkeen kadonnut lapsi Georgia. Kuukausia ennen Chelsean roolia Melvin esiintyi viidessä jaksossa Georgia LaMarquena, ranskalaisena tyttönä, jota Bo ja Billie virheellisesti luulivat tyttärekseen.
Melvin osaa myös laulaa ja soittaa sähköviulua. Hän asuu nykyään Los Angelesissa, Kaliforniassa. Melvin on vieraillut muun muassa televisiosarjoissa "Summerland", "Teinitytön kasvatusopas", "Castle" ja "Heroes". Vuonna 2014 hän näytteli elokuvassa "Nuija ja tosinuija kaks".
Renée Jones

Renée Jones (s. 15. lokakuuta 1958) on yhdysvaltalainen näyttelijä. Hänen tunnetuin roolinsa on "Päivien viemää" -sarjan tohtori Lexie Carverina, jota hän esitti vuodesta 1993 alkaen. Hän lopetti sarjassa näyttelemisen kesäkuussa 2012. Hän on esiintynyt myös useissa muissa televisiosarjoissa, esimerkiksi "21 Jump Streetissä", "L.A. Lawissa" ja "Yön kuumuudessa" -sarjassa.